b'\n_START_ARTICLE_\nSveti Modest\n_START_PARAGRAPH_\nSveti Modest, irski misijonarski \xc5\xa1kof v Karantaniji, \xe2\x80\xa0 pred 772, verjetno pokopan pri Gospe Sveti.\n_START_SECTION_\n\xc5\xbdivljenje\n_START_PARAGRAPH_\nModest je po vsej verjetnosti izviral iz Irske. Sveti Virgil ga je na \xc5\xbeeljo karantanskega kneza Hotimirja skupaj z drugimi kr\xc5\xa1\xc4\x8danskimi duhovniki poslal kot misijonarja v Karantanijo. Na Gosposvetskem polju, nasproti Krnskemu gradu, takrat upravnemu in politi\xc4\x8dnemu sredi\xc5\xa1\xc4\x8du Karantanije, je dal postaviti cerkev posve\xc4\x8deno Mariji. Ta cerkev je bila verjetno predhodnica dana\xc5\xa1nje cerkve Gospe Svete (Maria Saal). Od tu je Modest deloval po celotni de\xc5\xbeeli, u\xc4\x8dil, \xc5\xa1iril blagovest in posve\xc4\x8deval duhovnike. Kakor navaja latinski Conversio Bagoariorum et Carantanorum (\xe2\x80\xa6ecclesiam Sanctae Mariae et aliam Liburnia civitate, seu ad Undrimas et in aliis plurimis locis\xe2\x80\xa6) je poleg Gospe Svete zgradil in posvetil tudi dve drugi cerkvi, eno na mestu nekdanjega sredi\xc5\xa1\xc4\x8da rimske \xc5\xa1kofije Teurnie in eno blizu dana\xc5\xa1njega Ingeringa na \xc5\xa0tajerskem (ad Undrimas)._NEWLINE_Modestovi (domnevni) posmrtni ostanki so pokopani v cerkvi Gospe Svete. Pokristjanjevanje Karantanije je bilo po njegovi smrti za\xc4\x8dasno ustavljeno zaradi mnogih uporov poganskih Karantancev, po letu 772 pa se je nadaljevalo z novimi \xc5\xa1kofi in misijonarji._NEWLINE_V Sloveniji je cerkev Sv. Modesta v Kranju, na Zlatem polju. Svetega Modesta je leta 2011 v mozaiku v cerkvi upodobil slikar p. M.I. Rupnik.\n_START_SECTION_\nGod\n_START_PARAGRAPH_\nModestova godovna dneva sta dva: 24. november (v Celov\xc5\xa1ki \xc5\xa1kofiji) ali 3. december.'